SPOROČILO ZA JAVNOST

ZA TAKOJŠNJO OBJAVO

**Premiera Opere in Baleta SNG Maribor**

**Znamenita *Evita* Tima Ricea in Andrewa Lloyda Webbra s Sabino Cvilak v naslovni vlogi**

**MARIBOR, 7. OKTOBER – Opera in Balet Slovenskega narodnega gledališča Maribor bosta v petek, 10. oktobra 2025, v Dvorani Ondine Otta Klasinc, po dogovoru z The Really Useful Group Ltd., premierno uprizorila svetovno znan muzikal Tima Ricea in Andrewa Lloyda Webbra *Evita* v režiji Svetlane Dramlić pod taktirko Patrika Grebla s Sabino Cvilak v naslovni vlogi. Nastopajo še Sergije Lugovski kot Che in Mike Sterling kot Juan Perón ter Tim Ribič, Lucija Kraševec, operni zbor, baletni ansambel in simfonični orkester SNG Maribor.**

Muzikal, ki je praizvedbo doživel leta 1978 v londonskem Prince Edward Theatru in se zapisal med klasike glasbenega gledališča, pripoveduje fascinantno zgodbo o prvi dami Argentine Evi Perón. Ta je iz skromnih začetkov z ambicijo, s karizmo in s politično močjo postala ena najbolj slavljenih in hkrati kontroverznih osebnosti 20. stoletja.

Glasbena podoba muzikala združuje latinskoameriške ritme, klasično orkestracijo in rockovsko energijo, prav takšna, zvočno bogata »tapiserija« pa odseva blišč javnega življenja kakor tudi notranjo razklanost Evitinega osebnega boja. Nepozabna pesem *Don’t Cry for Me Argentina* je postala globalna uspešnica, Evita pa sinonim za muzikal, ki povezuje zgodovino, mit in umetnost.

Mariborska premiera prinaša vizualno razkošno uprizoritev v režiji Svetlane Dramlić (Rosa produkcija), ki je hkrati tudi oblikovalka projekcij in svetlobe. Glasbeno vodstvo podpisuje Patrik Greblo, scenografijo Matic Kašnik, kostumografijo Jerneja Podbevšek Zhembrovskyy, koreografijo Tetiana Svetlična, za zborovsko pripravo je poskrbela Zsuzsa Budavari Novak. Dramaturginja je Biserka Fortuna, oblikovalec svetlobe Tomaž Premzl, asistentka režiserke Tara Kuster, mentor in svetovalec za vokal Graeme Danby, koreografa argentinskega tanga Aleksander Golob in Tjaša Bobek, 3-D animacije so delo Voranca Kumarja in Vincenta Boona (Nervous-fx), video je zasnoval Luka Tišler.

Muzikal *Evita* s svojo zgodbo o fatalni ženski, politični ikoni in kraljici ljudskih src, ki še danes buri domišljijo občinstva po vsem svetu, bo po premieri na sporedu še 12., 14., 16., 18. in 19. oktobra 2025 ter 10. in 12. aprila 2026.

###

**Fotografije za medije** so na voljo v spletnem medijskem središču.

<https://www.sng-mb.si/2025/10/06/evita/>

**Foto: Tiberiu Marta**

dodatne informacije

Alan Kavčič

041 697 121